Dewi-Dewi Perempuan Masyarakat Arab Purba

Kaum Nabataea merupakan sebuah masyarakat yang menghuni Semenanjung Tanah Arab dan Levant Selatan pada kurun ke-3 Sebelum Masehi hingga tahun 106 Masehi, tahun di mana Kerajaan Nabataea ditakluk dan diserap menjadi wilayah naungan Empayar Rom. Masyhur dengan laluan-laluan perdagangan yang luas, Kerajaan Nabataea berkembang sebagai sebuah empayar yang sangat kaya dan mewah pada kurun pertama Masehi. Ibu kotanya, iaitu Petra, dikenali sebagai hub komersial yang amat maju.Pada hari ini, kawasan yang dahulunya menjadi tapak kerajaan Nabataea dianggap sebagai lombong sumber arkeologi yang kaya. Petra adalah sebuah kota yang diukir daripada batu dan tapak-tapak semegah Kuil Al-Khazneh masih kekal terpelihara dengan keadaan yang hampir sempurna sehingga kini.Pada tahun-tahun kebelakangan ini, ilmuwan berupaya untuk menafsir inskripsi-inskripsi purba yang terdapat pada kota berkenaan. Keupayaan menafsir sebegini di samping penemuan-penemuan penting yang lain membawa maksud bahawa banyak pengetahuan tentang kemasyarakatan dan kebudayaan kaum Nabataea purba dan secara khusus, kehidupan di bandar Petra dapat diteroka oleh ilmuwan. Bahkan, hadir juga beberapa petunjuk yang menimbulkan persoalan tentang peranan wanita di bandar Petra – mungkinkah pada suatu masa dahulu, kaum wanita tidak hanya setara malah jauh lebih penting berbanding kaum lelaki?

AGAMA DI PETRAJauh sebelum agama Islam tersebar di Timur Tengah, kaum Nabataea mengamalkan fahaman pantheistik. Mereka menyembah dewata tempatan dan juga dewata yang diserap daripada kebudayaan masyarakat lain, antaranya seperti Isis dan Dionysus – mungkin mereka menemui dewa-dewa ini menerusi rangkaian perdagangan yang sangat meluas.Panteon mereka yang luas ini merangkumi sejumlah dewi yang dianggap berkuasa. Walaupun terdapat banyak dewi penting yang dimuliakan seperti Allat dan Manat, terdapat salah satu dewi yang signifikan, dikenali sebagai al-‘Uzza. Namanya sendiri membawa maksud ‘yang paling berkuasa’. Al-‘Uzza dianggap sebagai bukti terkuat yang mengisyaratkan kedudukan kaum wanita Petra yang sangat dihormati.Al-‘Uzza adalah dewi yang lazim dikaitkan dengan air, iaitu satu sumber penting bagi masyarakat yang hidup di padang pasir. Perkaitannya dengan sumber sepenting itu seolah-olah menggambarkan kepada kita bahawa al-‘Uzza adalah figura kunci dalam agama Nabataea. Tinggalan yang diperkirakan sebagai patungnya ditemui di seluruh Petra, terutama pada ukiran-ukiran kepingan batu betyls atau dalam bahasa sehari-hari, disebut sebagai ‘berhala mata’. Panggilan ini merujuk kepada ukiran ringkas berhala itu sendiri di mana mata pada wajahnya begitu menonjol.

KUIL SINGA-SINGA BERSAYAPSepertimana berharganya berhala-berhala yang masih terpelihara sehingga ke hari ini, yang mana ia menjadi bukti bahaa pemujaan al-‘Uzza merupakan satu amalan yang meluas, begitulah juga keadaannya bagi tinggalan sebuah kuil besar yang dipercayai didedikasikan kepada al-‘Uzza yang masih boleh ditemukan pada hari ini di tengah-tengah Petra. Ia merupakan sebuah binaan ulung dengan altar yang bersaiz besar lagi tinggi serta tiang-tiang yang dihiasi ukiran. Sebahagian ukiran tersebut menghadirkan ciri yang melahirkan nama bagi kuil berkenaan – iaitu Kuil Singa-Singa Bersayap.

Dalam runtuhan kuil ini, para arkeologis menemukan berhala mata sekaligus mengesahkan bahawa kuil ini mempunyai kaitan dengan al-‘Uzza dan mengisyaratkan bahawa ia merupakan tempat di mana ritual keagamaan dilangsungkan bagi memuja dan memuliakan dewi berkenaan. Mereka percaya bahawa paderi-paderi wanita menjadi sebahagian daripada kultus al-‘Uzza. Antara ritual yang diadakan ini melibatkan nyanyian, nyalaan setanggi dan bahkan penyembahan patung berhala. Pentas yang direka dengan penuh teliti pada kuil berkenaan membenarkan patung dewi itu terletak di satu tempat yang terselindung. Keadaan ini melahirkan satu upacara membuka hijab (selindung) berlangsungnya ritual keagamaan di kuil berkenaan.BUKTI KEWUJUDAN DEWI-DEWI LAINBukti bagi kewujudan dewi-dewi lain turut dapat ditemui di Petra. Di bawah merupakan sebuah relif yang diperkirakan imej Atargatis, dewi kesuburan.

KEDUDUKAN WANITA DALAM MASYARAKAT NABATEAPemujaan, kemasyhuran dan kepentingan yang dimiliki oleh para dewi di seluruh kerajaan Nabataea dan malah, Petra sendiri menunjukkan bahawa kaum wanita memiliki kedudukan yang amat dihormati. Tambahan lagi, peranan signfikan yang dimainkan oleh paderi wanita dalam kultus penyembahan al-‘Uzza boleh menjadi bukti lanjut bahawa kaum wanita bukan sekadar dihormati, malah berupaya mencapai tingkat status yang sangat tinggi dalam masyarakat Nabataea. Bukti-bukti yang dimiliki setakat ini cukup untuk mengesahkan bahawa kaum wanita Nabataea mempunyai hak dan kelebihan yang jauh lebih besar berbanding kaum wanita di Eropah ataupun Rom pada zaman itu.Pada tahun 1961, ahli-ahli arkeologi menemukan set lembaran yang tersimpan rapi selama hampir 2000 tahun di sebuah gua. Lembaran ini mendokumentasikan kuasa, pengaruh dan ketinggian darjat yang dimiliki oleh seorang wanita dalam masyarakat Nabataea. Dicatatkan bahawa wanita ini adalah seorang yang sangat berpendidikan (celik huruf), memiliki tanah, dan harta-benda yang dikaitkan dengan raja Nabataea. Jelas daripada dokumen ini bahawa beliau merupakan seorang wanita merdeka yang memiliki pengaruh dan kekayaan yang sangat besar. Lembaran-lembaran tersebut menjadi bukti bahawa kaum wanita memiliki kedudukan dalam menentukan hak dan pemilikan harta.

Ketika kali pertama ditemukan bukti yang menunjukkan bahawa kaum wanita memiliki nilai yang sangat tinggi dalam kalangan masyarakat, ia merupakan suatu pengetahuan yang amat mengejutkan. Namun berikutan banyaknya bukti yang dijumpai pada masa kini, hakikat tersebut sama sekali tidak lagi dapat dinafikan. Kuil, berhala mata, lembaran sejarah dan bahkan tapak-tapak yang diukir di lereng bukit – kesemuanya itu menunjukkan kepada kita bahawa pada suatu tempoh yang cukup panjang, kaum wanita di Petra memiliki kedudukan dan memainkan peranan yang tinggi lagi penting dalam kalangan masyarakat Nabataea. Malah, tidak keterlaluan jikalau ada yang berpendapat bahawa kuasa dan pengaruh mereka jauh lebih tinggi berbanding kaum lelaki di Petra mahupun Nabataea.

TERJEMAHAN DAN OLAHAN DARI:

Sarah P Young. (28 Januari 2019). Were the Women of Petra More Important Than the Men? Ancient Origins.https://www.ancient-origins.net/ancient-places-asia/women-petra-0011401


Fotografi Terakhir Dengan Si Mayat

Semasa melihat gambar ini, apa yang terlintas di kepala anda? Potret kanak kanak di zaman Victoriakah?

Namun, sekiranya
gambar ini diperhatikan dengan lebih lama, anda akan perasan sesuatu yang
pelik. Seolah olah salah seorang daripada mereka macam patung.

Ini sebenarnya
adalah gambar adik beradik dengan si mati.

Tradisi ini
sebenarnya sudah lama wujud dalam kalangan keluarga Eropah. Disebabkan
teknologi kamera masih primitif sebelum abad ke 19, maka potret lukisan telah
digunakan. Si mati akan diletakkan posisi yang sesuai dan dilukis sebagai
‘potret ratapan’.

Setelah
daguerreotype, sejenis kamera berfungsi tercipta pada pertengahan abad ke 19,
maka fotografi mula muncul di Eropah. Walau bagaimanapun, proses fotografi
jenis ini tetap menggunapakai kos yang mahal kerana mereka menggunakan plat
perak-tembaga sebagai bahan peletak imej. Setelah teknologi berkembang dan
boleh mengguna pakai cermin, logam nipis dan kertas barulah proses ini menjadi
lebih murah.

Ini secara tak langsung membenarkan keluarga dari kelas pertengahan untuk mengambil gambar dengan si mati. Ditambah lagi dengan proses ‘exposure time’ kamera yang agak lama, ramai keluarga yang kematian anak akan menggunkan khidmat fotografi post mortem untuk mendapatkan potret keluarga.

Kanak kanak ni sifatnya cepat bosan dan tak mahu duduk statik, jadi kalau gambar mereka ditangkap, gambar mereka akan kabur kerana ‘exposure time’ yang lama. Apabila mereka sudah mati, gambar mereka senang ditangkap kerana mereka dah tak bergerak. Sebab itu sekiranya diperhatikan, gambar si mati lagi jelas berbanding keluarganya. Puncanya mudah – mereka tak bergerak langsung.

Jenis fotografi
ini juga sebenarnya bertindak sebagai teropong dan tingkap masa. Sebagai contoh,
kebanyakan gambar fotografi post mortem mempunyai kanak kanak sebagai si mati.
Hal ini disebabkan zaman tersebut ramai mati kerana dijangkit wabak penyakit
seperti cacar air dan tifoid. Jadi, kalau ada antivaksin yang cakap kanak kanak
zaman dahulu sihat sahaja, tunjukkan mereka gambar fotografi post mortem.

Selain itu, ia
membenarkan kita melihat pakaian dan adat masyarakat Eropah di zaman tersebut.
Lain kelas dan negara, lain juga posisi si mati dalam gambar. Sebagai contoh,
gambar potret post mortem di Amerika Syarikat si mati mereka matanya tertutup.
Menurut seorang pengkaji gambar post mortem ini, Jay Ruby, dia mengatakan hal
ini adalah refleksi orang di sana yang mengaitkan kematian sebagai tidur.

Dalam kalangan
masyarakat Victoria pula, si mati akan diletakkan di tengah bersama keluarga
mereka dan mereka dirupakan seperti masih hidup. Hal ini adalah sebagai
refleksi ini adalah gambar terakhir si mati dengan keluarganya.

Disebabkan corak
gambar fotografi post mortem yang memberi mesej keluarga yang kuat, maka adat
ini masih bersambung di negara negara barat. Budaya ini dijelmakan sebagai
fotografi keluarga dengan si mati dalam keranda, ataupun fotografi ibu dengan
si bayi yang meninggal ketika bersalin.

Bagi keluarga
kelas pertengahan Victoria, fotografi ini membenarkan mereka menangkap gambar
bersama keluarga tak kisah hidup atau mati. Bagi kelas bawahan, kemungkinan
besar ini sahaja gambar keluarga yang mereka ada, Hanya dengan matinya ahli
keluarga mereka sahajalah yang memberi peluang untuk mereka menangkap gambar
beramai ramai.

Walaupun
fotografi pada abad ke-19 membentuk budaya yang sedih, ia juga membawa memori
dan cerita yang agak kelakar. Perhatikan gambar di bawah, apa yang anda dapat
lihat?

Sekali pandang,
anda akan merasakan ini potret bayi dengan kerusi besar. Walau bagaimanapun,
itu sebenarnya bukan kerusi, tapi ibu mereka. Seperti yang diceritakan di atas,
fotografi pada zaman tersebut mempunyai ‘exposure time’ yang lama.

Oleh itu, untuk
memastikan bayi tersebut tidak bergerak, si ibu akan memegang si anak sambil
menyembunyikan diri melalui kain labuh. Ada juga fotografi jarak dekat yang
sekiranya diperhatikan betul betul, mempunyai rupa tangan yang memegang kepala
bayi di sebalik langsir.

Rasanya sampai
sekarang pun sama juga. Memang payah betul nak tangkap gambar kanak kanak.

RUJUKAN:

Bathurst, Bella
(December 2, 2013). “The lady vanishes: Victorian photography’s
hidden mothers”. The Guardian. Retrieved January
28, 2018.

Bell, Bethan
(June 5, 2016). “Taken from life: The unsettling art of death photography”. BBC.
Retrieved September 15, 2019.

Bunge, J.A.,
& Mord, J. (2015). Beyond the dark veil: Post-mortem & mourning
photography from the Thanatos archive. San Francisco, CA: Grand
Central Press & Last Gasp.

Ruby, Jay (1995). Secure
the Shadow: Death Photography in America. Cambridge, MA: MIT Press.
p. 63.


Malayan Gate: Jerangkap Samar Melayu Yang Digunakan Vietcong Melawan Amerika

Jerangkap samar banyak digunakan oleh Vietcong ketika menghadapi Amerika dalam P3rang Vietnam 1955-1975.

Salah satu jenis jerangkap samar yang popular digunakan Vietcong ketika itu adalah dari jenis libas (whip trap) dinamakan “Malayan Gate”.

“Malayan Gate” ketika itu mencalarkan maruah dan membvnuh ego Amerika di bumi Vietnam. Menundukkan mereka dan mengorbankan ramai anak muda Uncle Sam di tanah asing.

Ia juga diguna komunis untuk menjejaskan pergerakan pasukan keselamatan kita di dalam hutan semasa Darurat hinggalah ke lewat 1989.

Malayan Gate antara varian “booby trap” yang popular dijumpai.

Jadi British mungkin menemukan Malayan Gate pertama kami di hutan kita.

Namun mengapa ia dinamakan Malayan Gate, tidaklah dapat dipastikan.

Tetapi mengambil kira bahawa orang British dan Eropah menemukan jerangkap samar ini buat kali pertama di Tanah Melayu, ia juga dibuat dan dipelajari dari orang Melayu, maka ia diberi nama sedemikian rupa.

Asalnya, Malayan Gate menggunakan libasan dari pohon liat & mudah lentur sbg mekanisme utama. Hujungnya diikat buluh/kayu runcing sbg lembing bagi menikam haiwan jenis dada bidang atau berbadan besar. Malayan Gate boleh diselaras mengikut ketinggian mangsa utk impak maksima.

Ia kemudian dibina lebih kompleks dan mekanisme yang menjadikannya lebih kuat dan berkesan dalam memerangkap haiwan lebih besar.

Jerangkap samar yang asalnya digunakan untuk mendapatkan makanan, mula digunakan bagi menghadapi musuh dan mempertahankan kawasan kediaman.

Di Melaka misalnya, dalam menghadapi Portugis pada 1511, pertahanan Melaka direkodkan dengan jelas dalam terjemahan dokumen Portugis sendiri bahawa tentera Melaka banyak sekali memasang dan menggunakan jerangkap samar yang dipasang di tempat strategik di sekitar Melaka.

Malah dalam dokumen catatan lisan tentang P3rang Naning, antara p3rang gerila terawal orang Melayu menentang British di Tanah Melayu, dinyatakan bahawa pasukan Dol Said menggunakan strategi gerila dan ranjau untuk “menyambut” British yang melanggar Naning.

Malayan Gate adalah manifestasi kemahiran mandiri dan ilmu hutan orang Melayu telah lama wujud.

Malah reputasi itu kekal apabila ATM hingga hari ini menjadi rujukan jungle warfare utk SAS dan Marin Amerika belajar ttg kehidupan dan pep3rangan gerila dari dalam hutan.


Pandangan Filusuf Barat Tentang Wanita

Seringkali kita mendengar pelbagai pendapat menarik para ahli-ahli falsafah pada masa lalu mengenai pelbagai isu seperti isu spiritual, politik dan sains. Akan tetapi amat jarang sekali kita diberi pendedahan mengenai pendapat mereka mengenai kaum wanita, lebih-lebih lagi di dalam isu feminisme.

Apabila dilihat dan dibedah kembali karya-karya agung Aristotle, Plato, Jean Jacques Rousseau, Karl Marx serta John Locke adalah amat menarik untuk melihat kembali pendapat-pendapat mereka mengenai kaum wanita secara lazimnya. Di dalam karyanya yang sangat popular berjudul ‘The Republic’, Plato telah memperbincangkan pelbagai isu yang menarik berkaitan politik dan cara-cara untuk kita membina sebuah negara atau kerajaan yang sempurna.

Plato telah membahagikan jiwa manusia kepada tiga bahagian iaitu, ‘reason’, ‘spirit’ dan ‘appetite’ (mental, keberanian serta nafsu makan). Pada pendapat Plato, kaum lelaki mempunyai lebih banyak kebolehan natural (natural talent) berbanding wanita. Beliau telah memperkenalkan sistem ‘eugenics’ dimana setiap kerajaan harus mengamalkan konsep ‘pembiakan terkawal’ (selective breeding). Untuk mencipta kerajaan yang terbaik, kerajaan harus menghapuskan konsep ‘private property’ (pemilikan peribadi).

Setiap harta peribadi rakyat harus diserahkan bulat-bulat kepada kerajaan, termasuklah kaum wanita itu sendiri.  Adalah lebih ideal untuk menjadikan setiap wanita sebagai harta awam (public property). Pasangan-pasangan di dalam sebuah negara itu harus mencipta spesimen manusia yang terbaik buat kerajaan mereka, oleh itu kerajaan sendiri akan menentukan pasangan setiap individu. Plato juga berpendapat bahawa segala aktiviti kaum wanita harus dikawal serta dipantau rapi oleh kerajaan, kerana wanita akan menjadi sesuatu liabiti kepada negaranya sekiranya mereka tidak dikawal.

Aristotle pula telah mengkritik cadangan yang telah dipersembahkan oleh Plato. Aristotle berpendapat bahawa cadangan Plato untuk menghapuskan ‘pemilikan peribadi’ adalah tidak rasional, malah ia akan membawa lebih banyak kerosakan di dalam masyarakat kerana setiap manusia tidak akan lagi mengetahui batas-batas mereka. Pada pendapat Aristotle, aktiviti kaum wanita harus dipantau dan dikawal dan mereka tidak harus dihapuskan oleh kerajaan.

Struktur sebuah kerajaan atau ‘polis’ itu harus berdasarkan sistem hierarki, dimana kedudukan wanita harus berada lebih bawah berbanding lelaki. Wanita harus berada di rumah sahaja dan tidak layak untuk bergelar seorang rakyat rasmi (citizen). Wanita harus menjadi isteri terbaik kepada suaminya dan beliau harus menjalankan tugas reproduksinya dengan baik. Usia terbaik bagi seorang wanita untuk mula mengandung adalah pada umur 18 tahun. Namun sekiranya populasi masyarakat sudah menjadi terlalu banyak atau tidak terkawal, penguguran bayi harus dilaksanakan.

Locke pula mempercayai konsep ‘Kontrak sosial’ (The Social contract). Setiap rakyat adalah terbabit di dalam sebuah kontrak bersama kerajaannya. Kontrak ini adalah bersifat virtual dan tidak boleh dilihat oleh mata kasar. Seorang wanita juga secara tidak langsung terlibat di dalam konsep kontrak ini bersama suaminya. Selepas berkahwin, seorang isteri harus menyerahkan segala hartanya secara bulat-bulat kepada suaminya. Suaminya pula akan bertangungjawab untuk melindungi isterinya. Ini adalah semua tertakluk kepada kontrak sosial tersebut.

Rousseau merupakan salah satu daripada ahli filsuf popular bagi peminat falsasah. Saya juga merupakan salah seorang daripada peminat karya-karya Rousseau terutamanya teori beliau mengenai manusia. Antara baris kata popular beliau adalah berikut, ‘Coming from the hand of the Author of all things, everything is good; in the hands of man, everything degenerates’ dan ‘Men is born free, but everywhere he is in chains’. Di dalam kata lain, Rousseau memegang pendapat bahawa setiap manusia itu dilahirkan bersih, baik dan sempurna setelah diciptakan oleh Tuhan.

Namun begitu, masyarakat akan menghancurkan semuanya dan manusia akan kembali menjadi kotor dan jahat setelah mereka berinteraksi sesama mereka. Rousseau juga mempunyai pendapat yang agak negatif mengenai wanita. Di dalam karyanya berjudul ‘Emile’, Rousseau menggambarkan kaum wanita sebagai makluk yang lemah, tidak rasional serta tidak mampu untuk membuat keputusan yang bijak. Adalah menjadi tanggungjawab seorang wanita untuk berkhidmat kepada suaminya sebaik mungkin dan dia harus membahagiakan suaminya.

Di dalam menuntut ilmu, Rousseau berpendapat bahawa kaum wanita tidak harus menuntut ilmu sains sosial, sains tulen dan sains kemanusiaan. Ini adalah kerana beliau berpendapat bahawa kaum wanita tidak mempunyai kebolehan untuk berfikir secara kritis dan kreatif seperti kaum lelaki. Sebaliknya mereka hanya perlu didedahkan dengan ilmu muzik, fiksi, seni dan ilmu rumahtangga.

Berbanding ahli-ahli pemikir yang lain, Karl Marx mempunyai pendapat yang paling neutral serta adil mengenai wanita. Bagi pendapat Marx, di dalam teori ‘materialisme dialektik’ (dialectical materialism), beliau berpendapat bahawa sistem kapitalis merupakan punca kepada segala kerosakan serta penindasan, termasuklah penindasan terhadap kaum wanita. Sistem komunisme akan membebaskan setiap manusia daripada segala bentuk penindasan.

Apabila setiap individu diberikan sumber material yang sama melalui sistem komunisme, mereka tidak lagi perlu risau mengenai kedudukan ekonomi mereka. Malah, mereka semua akan mampu untuk membesar secara sempurna dan menjadi manusia yang terbaik. Di dalam konsep kekeluargaan pula, Marx menulis bahawa kaum wanita serta kanak-kanak merupakan hamba kepada kaum lelaki. Oleh itu, mereka semua harus menghapuskan sistem yang tidak adil ini dan keadilan yang hakiki hanya akan diperolehi melalui sistem komunisme. Dari sudut mata pandang Marx, kedudukan wanita dan lelaki adalah sama di dalam sebuah masyarakat.

Rujukan:


Legenda Nikadis Nyiruk Dalam Masyarakat Bidayuh Serian

NKADIS Niruk adalah merujuk kepada satu nama tempatan untuk sejenis belalang kecil yang mana di bahagian badannya mempunyai warna biru.  Mungkin ianya tampak cantik dilihat mata namun disebalik kecantikan itu sebenarnya mempunyai cerita legenda mengenai keberadaannya yang banyak di desa-desa yang dihuni oleh masyarakat Dayak Sarawak.

Suatu waktu dahulu bukanlah satu rahsia bahawa di kalangan di masyarakat Dayak Sarawak cukup gah dengan tradisi bekayau iaitu tradisi memotong kepala musuh.  Dan tradisi bekayau pula bukan sahaja dilakukan di dalam skala besar namun turut ada yang berskala kecil.

Dek kerana itulah tradisi ini sentiasa menjadi igauan ngeri bagi setiap masyarakat dahulukala di Sarawak.  Banyak kepala yang bercerai dari badan akibat dari tradisi itu lebih-lebih lagi setiap mereka yang berjaya membawa pulang satu kepala bagi dirinya akan dijulang sebagai pahlawan lantas mampu menobatkan dirinya sebagai anak jantan terbilang.

Tersebutlah cerita mengenai tujuh orang adik beradik dari satu keluarga masyarakat Bidayuh yang tinggal di sebuah perkampungan di Serian, Sarawak.  Dikatakan tujuh orang pemuda ini hendak pergi mengayau ke sebuah perkampungan yang lokasinya agak jauh daripada tempat tinggal mereka.  Sebelum mereka memulakan perjalanan untuk pergi mengayau itu, ketujuh-tujuh anak Bidayuh ini telah meminta ibu mereka untuk menyediakan bekalan makanan buat perjalanan mereka kelak.

Permintaan daripada anak-anak sudah tentu akan cuba diadakan oleh si ibu lantas mulalah si ibu membuat apa yang sepatutnya.  Namun pada kali ini, permintaan daripada anak-anak lelaki beliau agak pelik iaitu si ibu harus menumbuk benih padi yang disimpan khusus untuk merayakan tamat musim menuai.  Hal ini telah menjadi satu kegusaran bagi si ibu kerana menurut pantang masyarakat Bidayuh, benih padi seperti itu tidak boleh ditumbuk sembarangan.

Walau cuba dihalang oleh ibu mereka agar tidak melanggar pantang namun ketujuh-tujuh anak lelakinya tetap berkeras.  Akhirnya demi kasih sayang terhadap anak-anaknya maka diturutilah jua yang mana si ibu telah berjaya menumbuk benih padi tersebut lalu dijadikan kuih kering atau penganan buat bekalan anak-anaknya mengembara nanti.

Setelah siaga segalanya maka bermulalah episod tujuh adik beradik ini memulakan perjalanan untuk mengayau mereka.  Setelah berjalan kaki menerusi denai-denai hutan dan sungai-sungai kecil iaitu hampir seminggu lamanya maka tibalah mereka ke perkampungan yang mereka tuju.  Oleh kerana niat mereka untuk mengayau maka kehadiran mereka tidak harus diketahui oleh penduduk perkampungan tersebut.

Lantas mereka mendirikan perkhemahan mereka tidak jauh daripada perkampungan itu sambil-sambil memantau segala aktiviti penduduk perkampungan tersebut.  Ini perlu kerana jumlah mereka hanyalah bertujuh sahaja dan kerana ianya mengayau kecil maka segalanya harus dilakukan di dalam bentuk serang hendap dan senyap.

Hendak dijadikan cerita mungkin kerana sudah terlalu letih akibat dari perjalanan yang jauh makanya kesabaran mereka untuk menanti hari yang sesuai untuk menyerang sudah memuncak.  Langkah tujuh adik beradik ini menyerang perkampungan tersebut pada suatu petang telah membawa kemudharatan kepada mereka.  Walau mereka berjaya memenggal kepada seorang kanak-kanak remaja di ruai rumah panjang tersebut namun tindakan mereka telah mampu dijejaki oleh penduduk rumah panjang itu.

Bunyi bising yang dibuat oleh para wanita rumah panjang tersebut telah membawa kepada seluruh penduduk rumah panjang itu berkumpul dan bersatu memerangi mereka.  Di dalam kelam kabut untuk melarikan diri itu tujuh pemuda telah termasuk perangkap penduduk rumah panjang tersebut.  Akhirnya mereka berjaya ditangkap lalu kepala mereka pula yang dipenggal sebagai hukuman ke atas perbuatan mereka.

Walaupun kemenangan sudah berpihak kepada penduduk kampung, hutang darah dibayar darah namun sebenarnya ada satu hal yang tidak diselidiki oleh penduduk perkampungan tersebut.  Menurut pantang larang masyarakat dayak dahulukala bukan sewenang-wenangnya untuk memenggal kepala manusia biarpun musuh sekalipun.  Seharusnya ada beberapa upacara dilakukan seperti apa yang sering kita baca mengenai ritual-ritual adat mengayau.

Dek kerana tindakan sembrono itu dikatakan ketujuh-tujuh anak Bidayuh yang dipenggal kepala itu sebenarnya mempunyai roh pelindung atau disebut sebagai Kamang.  Oleh kerana tuannya telah dibunuh maka dikatakan kamang itu telah mengamuk kerana hilang hala tujuan.  Kamang mengamuk dengan bunyi jeritannya sentiasa mampu didengar siang dan malam sehingga menjadi ketakutan kepada penduduk kampung tersebut.

Tidak tertahan dengan segala amukan ini menyebabkan penduduk kampung itu bersatu hati mengupah seorang dukun bagi menyelamatkan mereka.  Melalui perantaraan dukun itulah akhirnya Kamang telah berjaya dijelmakan menjadi belalang biru.  Nkadis niruk itulah nama gelarannya bagi masyarakat Bidayuh di Serian.  Ianya tetap mengeluarkan bunyi bising tetapi tidaklah seseram sewaktu ianya menjadi kamang.

Inilah antara cerita legenda yang amat jarang diwar-warkan buat pengetahuan kita semua.  Sesungguhnya sastera rakyat di Sarawak tidak pernah kurang malah sentiasa menampilkan keunikan jalan ceritanya yang indah dan tersendiri.

Tidak Kenal Maka Tidak Cinta!

-HB-

#KamekSayangSarawakBah!

Rujukan:


7 Mitos Yang Korang Kena Tahu Tentang Tembok Pemisah Israel

Bermula tahun 2002, penjajah Israel telah membina satu kepungan yang digelar tembok pemisah (Separation Wall). Ketika tahun 2003, Israel telah membina tembok besar yang berukuran 143 kilometer yang di Tebing Barat, iaitu kawasan Palestin yang diletakkan di bawah pengawasan Israel selepas Perang Enam Hari 1967. Tembok itu telah melingkari Tebing Barat dan yang sebenarnya telah mengambil hak dan kehidupan 210,000 rakyat Palestin yang berada di 67 kampung, pekan dan bandar.

Sejak pembinaannya bermula 20 tahun lepas, kehidupan sekurang-kurangnya 3 juta rakyat Palestin yang berada di Tebing Barat dan Jerusalem telah berubah 360 darjah. Mereka perlu melalui pusat pemeriksaan tentera Israel setiap hari yang menjadikan itu sebagai rutin kehidupan. Tembok tersebut telah memisahkan rakyat Palestin dari tanah-tanah mereka.

Banyak juga mitos tentang tembok pemisah yang mungkin dicanangkan oleh media Barat untuk mengubah naratif dan menafikan tindakan jenayah mereka rakyat Palestin yang berada Tebing Barat. Mereka juga mengatakan pembinaan Tembok Pemisah (Separation Wall) ini adalah di atas nama keselamatan untuk melindungi rakyat Palestin di Tebing Barat dari ser.an.gan keganasan rakyat Palestin di Gaza.

Jadi, mari saya kongsikan 7 mitos berkaitan dengan Separation Wall yang mungkin kita tak tahu.

Ini adalah anggapan yang biasa di mana kita menganggap bahawa Separation Wall ini mengikut The Green Line, iaitu satu garis sempadan yang dilukis oleh Israel dan Jordan selepas peristiwa An-Nakbah 1948. Tetapi kalau nak tahu, Separation Wall ini dibina dengan tidak mengikut spesifikasi yang telah ditetapkan.

Mengikut kumpulan hak asasi manusia Israel iaitu B’Tselem, sebanyak 85 peratus dari tembok tersebut telah melebihi dan masuk ke kawasan Tebing Barat dengan sengaja untuk merampas tanah rakyat Palestin yang ada untuk membina penempatan haram Israel.

Separation Wall ini dikatakan sudah tidak lagi berada di atas garis sempadan. Mengikut B’Tselem lagi, dinding yang telah dibina dan bakal dibina adalah sepanjang 712 kilometer iaitu 2 kali ganda dari penjangnya Green Line iaitu 320 kilometer.

Alasan mereka untuk membina tembok pemisah ini adalah untuk menghalang rakyat Palestin    yang tiada kebenaran untuk memasuki Israel dan menye.ra.ng mereka ketika berlakunya Intifada Kedua (Intifada Al-Aqsa). Walaupun begitu, sebahagian besar dari tembok tersebut telah dicartakan secara berhati-hati untuk memastikan pendatang haram Israel berada di dalam Israel, manakala mereka juga nak pastikan bahawa rakyat Palestin terus dipinggirkan, dan sebenarnya tembok ini telah memisahkan antara rakyat Palestin itu sendiri.

Benar jika dikatakan sebahagian dari Separation Wall mengandungi pagar elektrik, kawat duri dan jalan yang berturap. Walaupun begitu, ia tetap memberi kesan kepada rakyat Palestin jika mereka menghampirinya.

Sebagai contoh, pada tahun 2013, seorang budak lelaki bernama Samir Awad yang berumur 16 tahun telah ditembak dari belakang oleh askar Israel di kawasan luar kampungnya di Budrus, barat laut Ramallah. Samir ketika itu yang sedang bermain dengan rakan-rakannya telah memanjat pagar besi yang telah menyebabkan dia terperangkap di antara Tembok Pemisah dan juga pagar besi tadi.

Askar Israel telah menembak Samir di kaki, dan ketika Samir cuba untuk melarikan diri, dia sekali lagi ditembak dari jarak dekat menggunakan peluru hidup dan Samir pun meninggal dunia di tempat kejadian. Ini menunjukkan tembok ini bukan hanya sebagai pagar, tetapi ‘penjara’ bagi rakyat Palestin di Tebing Barat.

B’Tselem telah merekodkan sebanyak 84 pintu yang telah dibuat di Tembok Pemisah dengan mengatakan bahawa pintu-pintu ini hanyalah pertunjukan oleh Israel untuk menunjukkan mereka tidaklah mengehadkan pergerakan rakyat Palestin.’

Mereka menambah lagi pada tahun 2016, hanya 9 pintu sahaja yang dibuka setiap hari; 10 dibuka hanya beberapa hari dalam seminggu dan ketika musim menuai buah Zaitun; dan 65 pintu lagi hanya dibuka ketika musim menuai buah Zaitun.

Tambahan lagi, mengikut laporan 2014 oleh Medical Aid for Palestinians (MAP), hak kesihatan rakyat Palestin diabaikan oleh Tembok Pemisah Israel. Ini sebenarnya telah melanggar hak asasi manusia yang digariskan dalam satu Konvensyen Keempat Geneva di mana,

“the occupying power [which] has the duty of ensuring and maintaining […], the medical and hospital establishments and services, public health and hygiene in the occupied territory.”

Israel sering mengatakan bahawa Tembok Pemisah itu adalah dibina atas dasar keselamatan untuk menghentikan kemasukan rakyat Palestin dari memasuki kawasan mereka. Dan seperti yang telah ditulis di atas bahawa Tembok Pemisah ini sendiri tidak mengikut Green Line yang telah dipersetujui oleh undang-undang antarabangsa. Bagaimana mereka boleh katakan untuk menjaga sempadan negara?

Tembok Pemisah ini sebenarnya adalah alat untuk Israel meluaskan penempatan haram mereka. Logiknya adalah bagaimana mereka telah meletakkan pendatang haram Israel dan rakyat Palestin sendiri dikeluarkan dari kawasan mereka.

Ada dua buah kawasan di Tebing Barat yang menjadi menjadi kepentingan Israel iaitu Immanuel dan Ariel. Kedua-dua kawasan ini telah adalah di bawah kekuasaan Israel di digunakan untuk menempatkan sekurang-kurangnya 20,000 pendatang haram Israel di dalam Tebing Barat. Kedua-dua kawasan ini diwartakan haram untuk Israel oleh komuniti undang-undang antarabangsa untuk menubuhkan penempatan mereka tetapi mereka tidak mengendahkan pengumuman tersebut.

Walaupun pembinaan tembok ini bermula tahun 2002, tetapi ia masih belum selesai. Menurut OCHAoPT, hanya sekitar 65.3 peratus (465km) dari projek yang berukuran 712km yang sudah diselesaikan.

Israel sebenarnya sudah menguasai lebih dari 60 peratus kawasan Tebing Barat melalui pusat pemerintahan di Area C dibawah perjanjian Oslo (Oslo Accords). Garis masa untuk pembinaan tembok pemisah ini selesai tidak diketahui. Apa yang jelas adalah Israel tidak berniat untuk merobohkan tembok ini walaupun sebenarnya tembok ini adalah solusi sementara kepada Intifada Kedua.

Mereka hanya mahu menguasai lebih lagi kawasan dan tanah untuk membina penempatan mereka.

RUJUKAN:

Avram S. Bonstein, Crossing The Line Between The West Bank and The Israel, 2003, University of Pennsylvania Press

Ghazi Falah, The 1948 Israeli-Palestinian War and Its Aftermath, 1996, Taylor and Francis Ltd.

Gregory Harms, The Palestine-Israel Conflict: A Basic Introduction, 2017, Pluto Press

AKHBAR:

Soldiers Who Killed Unarmed Palestinian Say In Defense: Israel Rarely Charges for Such Offenses. Soldiers who killed unarmed Palestinian say in defense: Israel rarely charges for such offenses – Israel News – Haaretz.com


Kisah Firaun Melumurkan Hambanya Dengan Madu

Banyak kisah aneh dan kegilaan didedahkan semasa pemerintahan si raja atau maharaja yang nampak karismatik jika berhadapan dengan rakyat. Antara kisah aneh itu ialah kegilaan maharaja Caligula, iaitu maharaja Rom yang menjadikan kuda kesayangannya sebagai ahli konsul. Maharaja Shi Huang Di, iaitu maharaja pertama China juga mempunyai kegilaannya iaitu obses dengan kehidupan abadi sehingga sanggup meracun dirinya.

Banyak lagi kisah-kisah aneh dan gila dalam kalangan raja dan maharaja di setiap tamadun. Namun untuk artikel ini, kita menyelami kisah seorang firaun yang aneh terutamanya memberikan arahan semasa pemerintahannya. Firaun itu ialah Pepi II.

Pepi II ialah firaun Mesir Kuno dinasti ke-6 ketika fasa Kerajaan Lama (Old Kingdom), iaitu pada tahun 2278 SM. Putera kepada firaun Pepi I ini mula memerintah dengan usia yang begitu muda iaitu pada umur 6 tahun! Bondanya bernama Ankhesenpepi II bertugas sebagai pemangku firaun sehinggalah Pepi II mencapai akal baligh.

Dengan usia begitu muda dilantik sebagai firaun, Pepi II peroleh tempoh pemerintahan paling lama dalam sejarah tamadun Mesir Kuno. Menurut sumber terawal, Pepi II memerintah selama 94 tahun. Namun terdapat sumber lain menyatakan bahawa Pepi II hanya memerintah selama 64 tahun. Walaupun perdebatan tempoh pemerintahan baginda yang tiada kesudahan, Pepi II tetap digelar sebagai firaun paling lama memerintah kerajaan.

Semasa pemerintahan Pepi II, baginda sentiasa meminta sesuatu yang luar biasa, boleh dikatakan ‘taste’ kehidupan baginda berbeza dengan kerabat lain. Pepi II pernah menghantar surat kepada gabenor wilayah Aswan bernama Harkhuf. Harkhuf ketika ini mengetuai ekspedisi perdagangan ke Nubia untuk mendapatkan gading. Apa yang Pepi II tuliskan ialah baginda mahu ‘penari kerdil’.

‘Penari kerdil’ yang baginda maksudkan ialah seorang dewasa yang mempunyai masalah ketinggian atau tubuh badan yang kerdil yang berpotensi sebagai penghibur. Biasanya para firaun menghiburkan diri dengan dilayan oleh penari wanita, berburu, dan bertarung dengan tenteranya. Tetapi hiburan yang Pepi II ini mahukan menghairankan Harkhuf namun beliau tetap memenuhi permintaan rajanya. Orang dewasa kerdil yang Harhuf jumpa tidak akan dipaksa ikut, malah mengajaknya menjadi penghibur firaun kerana firaun sendiri tidak mahu ‘penari kerdil’nya kesusahan.

Firaun Pepi II sebenarnya ialah pembenci lalat. Baginda tidak suka lalat yang sentiasa mendampinginya kerana bau manis. Bagi memastikan dirinya tidak dihinggapi lalat, baginda membawa para hamba menghadapnya, kemudian seluruh badan hamba dilumurkan dengan madu. Tujuannya ialah menarik perhatian lalat kemudian menghinggapi badan hamba yang diselaputi dengan madu.

Namun begitu, tidak ramai firaun yang membenci lalat seperti Pepi II ini. Lalat bagi warga Mesir Kuno ialah lambang ketangkasan dan tidak berputus asa, mengikut sifat lalat itu sendiri yang tidak kenal penat. Sehinggakan lalat emas dihasilkan dan dianugerahkan kepada mana-mana tentera yang berjasa dalam peperangan terutamanya kepantasan.

Terdapat juga kalung lalat yang dihasilkan menggunakan emas, perak, tulang, dan beberapa jenis mineral. Kalung ini digunakan oleh kerabat diraja sebagai kalung perlindungan dari angguan dan gigitan serangga seperti Ratu Ahhotep. Rasanya lebih baik Pepi II pakai kalung lalat ini berbanding lumurkan para hamba dengan madu.

Tonton video lakonan semula Firaun Pepi II melumurkan hambanya:

RUJUKAN:

Gillan, Joanna. 12 May 2022. Egyptian Pharoah Pepi II Coated His Slaves in Honey to Use as Fly Traps. Ancient Origins.


Rasulullah SAW:  Tauladan Terbaik Dalam Hak Asasi Manusia

Dalam membicarakan tentang hak asasi manusia, pasti akan terlintas dalam fikiran ramai tentang kod undang-undang Raja Cyrus the Great melalui Cyrus Cylinder, Kod Undang-undang Hammurabbi, serta penemuan Magna Carta dalam lipatan sejarah. Satu lagi tokoh yang tidak harus dilupakan tentang pengamalan keadilan serta penjagaan hak asasi manusia adalah Rasulullah SAW atau Muhammad bin Abdullah, utusan Allah SWT dalam mengajar manusia ilmu tentang Islam dan membawa manusia ke arah sinar cahaya daripada kegelapan.

Rasulullah SAW atau Muhammad bin Abdullah diutuskan Allah SWT untuk mengajar manusia tentang agama Islam, iaitu agama samawi. Agama Islam mengajar manusia untuk menyembah Allah SWT iaitu Tuhan yang Esa dan Maha Berkuasa, percaya kepada nabi dan rasul, percaya kepada al-Quran sebagai kitab utama bagi umat Islam dan wahyu daripada Allah SWT, percaya kepada hari kiamat sebagai tempat kembali manusia dan tempat menerima pembalasan atas amalan yang dilakukan sewaktu hidup, serta percaya kepada qada’ dan qadar. Islam adalah agama yang meliputi seluruh kehidupan manusia serta merangkumi semua perkara daripada akidah, syariah, akhlak, muamalat, kesihatan, ekonomi dan banyak lagi. Daripada sekecil kecil perkara seperti membasuh tangan sebelum makan sehingga perkara yang besar dalam kehidupan manusia seperti perwarisan harta pusaka terkandung dalam ajaran Islam yang berpandukan wahyu al-Quran dan hadis, serta contoh ikutan akhlak Rasulullah SAW yang berpandukan wahyu.

Bercakap mengenai hak asasi manusia, Rasulullah SAW merupakan seorang tauladan yang terbaik untuk kita belajar dan dijadikan contoh dalam kehidupan. Dua orang pakar sejarah dunia Islam daripada Barat, iaitu William Montgomerry Watt dan Bernard Lewis mengakui bahawa manusia bernama Muhammad bin Abdullah adalah manusia terbaik dalam mengangkat sosial masyarakat di tanah Arab dan memberi impak yang besar kepada kehidupan sosial penduduk dunia melalui ajaran Islam.

Apa yang dipraktikkan oleh Rasulullah SAW tentang hak asasi manusia boleh dilihat di dalam sirah Baginda SAW, contohnya seperti dalam Perjanjian Hudaibiyah dan juga Piagam Madinah yang dirangka oleh Baginda SAW dengan bantuan wahyu Allah SWT. berikut adalah beberapa fasal di dalam Piagam Madinah yang menunjukkan tentang prinsip keadilan dan mengangkat hak asasi manusia dalam kehidupan:

John Esposito, seorang lagi pengkaji sejarah Islam daripada Barat juga ada menukilkan bahawa agama Islam yang dibawa oleh Rasulullah SAW berjaya mengubah prinsip akhlak dan sosial manusia yang teruk. Kehadiran Rasulullah SAW dengan sinar Islam memberi perubahan besar dalam masyrakat manusia yang pada ketika tu dipengaruhi nafsu dan kegelapan ilmu moral dan pendidikan adab dan akhlak. Antara ajaran Rasulullah SAW seperti menghapuskan penghambaan, memuliakan dan mengangkat darjat wanita yang rendah di pandangan penduduk Arab dan Barat ketika itu, menjaga status wanita sama ada sebelum, semasa atau selepas berkahwin, menghapuskan amalan hamba, menjaga maruah manusia melalui pengharaman zina dan hubungan bebas, menjaga harta manusia melalui pengharaman amalan mencuri, merompak, riba dan menipu dalam perniagaan.

Jika kita singkap sirah Baginda SAW, kita akan berjumpa dengan pelbagai kisah yang merujuk kepada pelaksanaan hak asasi manusia, beratus tahun sebelum bermulanya Deklarasi Hak Asasi Manusia oleh Pertubuhan Bangsa-Bangsa Bersatu (PBB). Sebagai contoh, sewaktu Baginda tinggal di Makkah, pernah Baginda dipulaukan oleh musyrikin Makkah lantaran menyebarkan agama Islam yang bertentangan dengan agama penyembahan berhala ketika itu. Namun sebaik sahaja berlaku kisah pembukaan Makkah pada tahun ke 8 Hijriyyah, Baginda memaafkan dan melepaskan semua musyrikin Makkah atas prinsip kemaafan dan hak kemanusiaan. Tindakan Rasulullah SAW ini adalah selari dengan artikel 1 Deklarasi Hak Asasi Manusia :

Article 1.

All human beings are born free and equal in dignity and rights. They are endowed with reason and conscience and should act towards one another in a spirit of brotherhood.

Prinsip Rasulullah SAW dalam hal ini sewaktu kisah pembukaan Makkah ini menjadi pujian bagi pengkaji peribadi dan sirah Baginda di seluruh dunia, bahkan diangkat sebagai satu tindakan paling penting yang mesti dipraktikkan jika berlaku konflik di mana-mana tempat.

Kisah daripada sirah Baginda, serta pujian daripada bukan Islan terhadap peribadi dan peninggalan Baginda seperti piagam Madinah menunjukkan kepada kita bahawa tiada tauladan terbaik yang boleh diambil dalam merujuk isu hak asasi manusia melainkan Rasulullah SAW.  Semoga manusia amnya dan Muslim secara khususnya dapat mencontohi ajaran dan prinsip yang dibawa oleh Rasulullah SAW, dan secara tak langsung mampu memartabatkan prinsip kemanusiaan selari dengan tuntutan Islam, sekali gus mengangkat kehormatan Islam di mata dunia.

RUJUKAN


Tragedi Christchurch: Patutkah Orang-Orang Melayu-Islam Dipersalahkan?

15 Mac 2019 merupakan detik hitam dalam sejarah New Zealand, negara yang diiktiraf kedua teraman di dunia setelah Iceland oleh Indeks Keamanan Global (GPI) yang menyaksikan 49 mangsa-mangsa beragama Islam dibunuh oleh pengganas berkulit putih Australia, Brenton Tarrant, di dua masjid di kota terbesar Pulau Selatan negara tersebut, Christchurch.

Kejadian ini telah menimbulkan kemarahan masyarakat seluruh dunia yang mengutuk serangan tersebut. Disebalik solidariti yang ditunjukkan terhadap mangsa-mangsa pengganas Australia itu, terdapat suara-suara sumbang yang meletakkan kesalahan tersebut kepada orang Islam.

Senator Australia, Fraser Anning telah menyatakan bahawa polisi negara New Zealand yang memudahkan perpindahan penduduk Muslim ke negara tersebut adalah punca kepada berlakunya kejadian ini. Di negara kita sendiri, wakil rakyat hasil undian ‘Malaysia Baru’, ADUN Mengkibol, YB Chew Chong Sin menggunakan isu ini bagi menunjukkan seolah-olah bahaya bakal menjelma di tanahair kita sekiranya masyarakat Melayu Islam di Malaysia bersatu hati. Walaupun YB Chew telah menarik balik kenyataannya dan meminta maaf, ini tidak mengubah apa-apa kerana ianya jelas wakil rakyat Mengkibol ini beranggapan bahawa orang-orang Islam pencetus kekacauan.

Kedatangan orang-orang bukan Islam/Bumiputra ke Tanah Melayu sering diterima baik tanpa bantahan secara jelas oleh orang-orang tempatan, sebelum dan selepas zaman penjajahan. Sebagai contoh, penghijrahan orang-orang Cina ke Tanah Melayu telah bermula sejak zaman kesultanan Melaka pada kurun ke 15. Namun, penghijrahan orang-orang Cina dan India secara besar-besaran berlaku sewaktu zaman penjajahan British pada kurun ke-19. Kebanyakan imigran-imigran Cina dan India ini dijadikan buruh murahan oleh pihak British bagi memacu pertumbuhan pesat penggalian bijih timah dan ladang-ladang getah di Tanah Melayu pada waktu itu.

Sewaktu Tanah Melayu mencapai kemerdekaan pada tahun 1957, seramai lebih kurang 1 juta orang berketurunan Cina dan India diberikan kerakyatan Tanah Melayu, senario yang jarang berlaku di mana-mana negara lain di seluruh dunia.

Sebagai contoh, Australia telah berusaha menyekat kedatangan orang-orang bukan berkulit putih, terutamanya yang berketurunan Cina menerusi pelaksanaan ‘Polisi Australia Putih’ manakala terdapat rakyat tidak bernegara di Brunei, kebanyakannya berketurunan Cina. Brunei mengenakan syarat kerakyatan yang ketat kepada orang-orang bukan Melayu Brunei termasuk ujian-ujian yang sukar bersangkutan kebudayaan dan bahasa Melayu.

Apabila jiran-jiran terdekat Malaysia seperti Thailand dan Indonesia mengamalkan polisi asimilasi yang memaksa rakyat minoriti untuk mengamalkan bahasa dan budaya kaum majoriti, Malaysia sehingga sekarang menghormati budaya-budaya orang Cina dan India serta membenarkan mereka mengamalkan cara hidup anutan mereka sendiri.

Walaupun penduduk Malaysia adalah 65% Muslim, masyarakat Islam di negara ini menghormati masyarakat bukan Islam yang mendiami negara ini. Sungguhpun Islam adalah agama Persekutuan Malaysia termaktub dalam Perkara 3 Perlembagaan Persekutuan, masyarakat bukan Islam diberikan peluang yang saksama dalam berkongsi kekayaan negara.

10 individu terkaya di Malaysia adalah dari kalangan warganegara bukan Islam. Sekiranya masyarakat Islam Malaysia pengamal ekstrimisme, hal ini tidak mungkin berlaku. Selain itu, masyarakat bukan Islam bebas membina rumah ibadat mereka – sebagai contoh, salah satu gereja terbesar di Asia Tenggara ada di Bukit Jalil walaupun penduduk Kristian negara ini kurang dari 10 peratus.

Masyarakat Hindu memiliki kuil yang luas dan megah di Batu Caves walaupun membentuk hanya 6 peratus dari keseluruhan penduduk Malaysia dan penganut Buddha yang rata-ratanya masyarakat Tiong Hua mampu mendirikan tokong megah Kek Lok Si di Pulau Pinang tanpa bantahan melampau daripada penduduk majoriti Muslim di Malaysia.

Masyarakat bukan Islam di Malaysia juga diberi peluang mentadbir negara dengan beberapa ahli politik bukan Islam dilantik menjadi Menteri dan Senator di peringkat negeri dan Persekutuan. Sebagai contoh, walaupun majoriti penduduk Pulau Pinang adalah Melayu/Bumiputra, masyarakat Melayu Islam menerima pemimpin Cina sebagai Ketua Menteri mereka berdekad lamanya.

Tidak seperti di Australia, New Zealand, Amerika Syarikat atau mana-mana negara lain yang tidak menyambut hari kebesaran masyarakat minoriti, Malaysia menghormati dan mengiktiraf hampir kesemua perayaan keagamaan dengan menjadikan hari-hari kebesaran ini cuti umum.

Sehingga kini rakyat Malaysia hidup bergandingan tangan dan bersatu hati tanpa banyak konflik ketara yang boleh menimbulkan kekacauan melampau di kalangan masyarakat. Sekiranya orang-orang Islam yang membentuk penduduk majoriti negara ini dituduh ‘seringkali menimbulkan masalah’, mana mungkin Malaysia boleh bangkit menjadi negara yang pesat membangun, produktif dan sejahtera.

Malaysia sememangnya diiktiraf sebagai negara ke-25 paling aman di dunia daripada 163 negara-negara di dunia – suatu manifestasi bahawa masyarakat Islam yang merupakan masyarakat majoriti negara ini mendukung kedamaian.

Tragedi Christchurch adalah satu kejadian ‘wake-up call’ yang menunjukkan keganasan ini tidak mengenal kaum, agama, budaya dan warganegara. Kenyataan Senator Anning dan ADUN Mengkibol, Chew Chong Sin yang secara terang-terangan menuduh orang-orang Islam sebagai ‘pencetus kekacauan’ haruslah dikutuk sekeras-kerasnya.

Bagi mangsa kejadian keganasan di Christchurch, marilah sama-sama kita mendoakan agar roh-roh mereka ditempatkan bersama orang-orang beriman.

Mohd Hazmi Mohd Rusli (Ph.D) adalah seorang Profesor Madya di Fakulti Syariah dan Undang-undang, Universiti Sains Islam Malaysia dan Profesor Pelawat di Sekolah Undang-undang, Far Eastern Federal University, Vladivostok, Rusia.


Bob Si Kucing Jalanan

Ini merupakan sebuah kisah benar. Bagaimana seorang insan yang telah hilang segalanya menemui kembali harapan untuk terus hidup dengan bantuan seekor kucing.

SEWAKTU KECIL

James Bowen dilahirkan pada Mac 1979 di daerah Surrey, UK. Zaman kanak-kanak Bowen boleh dikatakan penuh derita. Beliau bukanlah dari satu institusi keluarga yang bahagia. Kehidupan beliau ketika itu boleh dikatakan penuh penderitaan. Ibubapa beliau telah bercerai sewaktu usia beliau masih lagi muda. Disebabkan penceraian itu Bowen terpaksa mengikut ibunya berpindah dan menetap di Australia. Mereka sering berpindah randah dan tidak sempat tinggal lama di sesuatu kawasan. Disebabkan itu, Bowen tidak mempunyai begitu ramai kawan dan ini menyebabkan beliau sering menjadi mangsa buli. Beliau tidak menghabiskan persekolahan beliau dan sekadar berhenti pada tahun ke dua sekolah menengah sahaja. Pada ketika itu beliau boleh dikatakan mempunyai pelbagai masalah pembelajaran seperti  ADHD, schizophrenia dan juga masalah depresi yang amat serius.

MULA HIDUP SEBAGAI GELANDANGAN

Pada tahun 1997 beliau telah kembali semua ke England. Ketika itu beliau menumpang berteduh di rumah kakak beliau. Akan tetapi lama kelamaan hubungan mereka menjadi semakin renggang sehingga Bowen terpaksa membawa diri keluar dari rumah kakaknya itu. Beliau tidak mempunyai pilihan selain tidur di kaki lima atau di bangku taman. Maka bermulalah hidup Bowen sebagai seorang gelandangan. Kehidupan beliau ketika itu amatlah tidak terarah. Tekanan yang dihadapi oleh beliau menyebabkan beliau mula mendekati dadah. Bowen berkata dalam satu temu ramah,

“Bila kita hidup di jalanan kita cuba sedaya upaya mencari keselesaan biarpun sekelumit, dan ramai berpaling arah ke dadah bagi melupakan masalah yang dihadapi oleh mereka” – James Bowen

Beliau kekal dengan keadaan hidup yang sedemikian buat satu tempoh yang agak lama. Bowen hidup di jalanan hinggalah beliau dapat menyewa sebuah rumah melalui program perumahan untuk golongan gelandangan yang dilaksanakan oleh kerajaan UK. Rumah sewa beliau yang terletak di Tottenham, London ketika itu kecil sahaja saiznya namun itu sudah ibarat syurga bagi Bowen berbanding kaki lima yang amat sejuk di waktu malam. Pada ketika itu beliau membayar sewa rumah beliau menggunakan hasil kutipan dari bermain gitar di jalanan.

BERTEMU KUCING CEDERA

Pada satu hari berhampiran dengan stesen kereta api Bowen melihat seekor kucing berwarna oren yang sedang menjilat luka di kakinya. Luka tersebut berkemungkinan hasil dari pergaduhan diantara kucing tersebut dengan kucing jalanan lain. Pengalaman beliau yang pernah hidup di jalanan menimbulkan perasaan belas dalam dirinya. Bowen tidak boleh membiarkan kucing yang cedera itu begitu yang dilihat begitu memerlukan pertolongan dari manusia jika ingin terus hidup. Kucing tersebut diambil dan dibawa oleh Bowen untuk dirawat di klinik haiwan berhampiran. Biarpun hidup Bowen ketika itu boleh diibaratkan kais pagi makan pagi dan kais petang makan petang, beliau cuba sedaya upaya membayar kos rawatan kucing tersebut dengan hasil busking beliau yang tidak seberapa.

Dengan rawatan dari doktor haiwan dan juga preskripsi ubatan kucing tersebut akhirnya beransur pulih. Bowen yang pada awalnya menyangka kucing tersebut mungkin mempunyai tuan melepaskan semula kucing tersebut. Namun kucing tersebut seakan enggan meninggalkan Bowen. Bowen menjadi sebak ketika itu. Rata-rata ahli keluarga beliau seakan melupakan beliau dan memandang jijik keadaan beliau namun di mata kucing tersebut Bowen hanya seorang manusia yang telah menyelamatkan ia. Sejak dari itu kucing tersebut mula tinggal dengan Bowen.

Pada waktu itu Bowen merasakan sangat sukar untuk berpisah dengan kucing tersebut yang diberi nama Bob oleh Bowen. Bob mengikut Bowen ke mana saja Bowen pergi. Bob mengikuti Bowen menaiki bas untuk bekerja dan apabila Bowen bermain gitar di jalanan Bob akan duduk berhampiran dengan Bowen. Perkara itu sedikit sebanyak menarik perhatian orang awam untuk berhenti dan melihat Bob. Pendapatan Bowen mengalami peningkatan yang mendadak pada waktu itu. Bob seolah-olah satu rezeki dari tuhan yang membantu Bowen untuk terus hidup. Keuntungan yang diperolehi oleh Bowen telah membantu beliau untuk mendapat kehidupan yang lebih baik.

REZEKI DARI BUKU DAN FILEM

Tidak lama selepas itu gambar-gambar dan video Bob bersama Bowen sewaktu Bowen bermain gitar di jalanan mula tular di Internet. Bowen mula mengetahui perkara ini apabila beliau melihat begitu ramai telah menunggu beliau dan Bob di tempat mereka berbusking sebelum mereka mula membuat persembahan lagi. Salah satu video tersebut telah menarik perhatian seorang penerbit buku.

Penerbit tersebut menawarkan Bowen menerbitkan sebuah buku di bawah beliau mengenai kisah hidup beliau dan Bob. Bowen ingin menerima tawaran tersebut namun beliau sedikit resah kerana beliau tidak pernah menulis buku. Namun beliau menarik nafas lega apabila penerbit tersebut memberitahu mereka ada menyediakan khidmat ghostwritter bagi membantu Bowen menulis buku tersebut.

Buku tersebut yang diberi nama “Street Bob Cat: A Man And A Cat In The Street Have Hope” telah diterbitkan tidak berapa lama selepas itu. Buku tersebut mengisahkan pengalaman persahabatan diantara Bowen dan Bob sang kucing dan juga motivasi bagaimana untuk bangkit semula selepas jatuh. Ia juga mengandungi banyak kisah-kisah beransur komedi tentang pengalaman Bob dan Bowen di jalanan. Buku tersebut telah menjadi sebuah best-seller di mana rata-rata kedai yang menjual buku tersebut telah kehabisan stok buku tersebut dalam masa yang singkat!

Di dalam buku tersebut Bowen ada mengatakan bagaimana tindakan beliau menyelamatkan seekor kucing mampu mengubah hidup beliau. Persahabatan yang dihulurkan oleh Bob telah menyembuhkan hati Bowen yang hampir remuk kerana kesengsaraan hidup. Mungkin, jika seekor kucing mampu berkata-kata Bob juga akan mengatakan perkara yang sama.

Rezeki Bowen dan Bob semakin bertambah selepas itu. Populariti buku tersebut telah menyebabkan satu tawaran filem diberi kepada Bowen dan Bob untuk kisah hidup mereka berdua difilemkan. Filem tersebut yang diberi nama A Street Cat Named Bob telah ditayangkan di panggung wayang pada tahun 2016. Filem tersebut telah memenangi anugerah Best British Film di U.K. National Film Awards pada Mac 29, 2017. Walaubagaimanapun filem tersebut tidak begitu berjaya di pasaran antarabangsa dan hanya ditayangkan di panggung wayang yang terpilih di luar UK.

MASA SEKARANG

Bowen dan Bob kini terlibat secara aktif dalam pelbagai pertubuhan kebajikan bagi membendung gelandangan dan juga perlindungan haiwan. Mereka masih membuat persembahan berkala di tempat mereka sering berbusking di mana hasil kutipan dari busking terserbut didermakan pada pertubuhan kebajikan.

Berikut merupakan lagi gambar-gambar menarik mengenai Bob dan Bowen:


Trump Kalah, Biden Menang: Dunia Akan Lebih Aman?

Kita recap dasar2 luar Trump:

1. Mengubah dasar pro-perdagangan bebas & globalisasi: menarik US keluar dari Trans-Pacific Partnership (TPP), merunding semula NAFTA antara US, Canada & Mexico. Menaikkan tarif (cukai) ke atas barangan import terutamanya barangan China.

2. Menarik US keluar dari institusi antarabangsa yang dianggap tak menepati kepentingan US: Paris Agreement (pasal perubahan iklim), Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) dan terkini Pertubuhan Kesihatan Dunia (WHO).

3. Mencari gaduh dengan China: menyekat teknologi 5G Huawei, menyekat TikTok. Menubuhkan pakatan Indo-Pacific dengan Jepun, India dan Australia untuk mengekang pengaruh China. Sokong Taiwan lawan China (enemy of my enemy is my friend).

4. Menjadi presiden US pertama yang berjumpa dengan pemimpin Korea Utara (Kim Jong-un). Dengan berbaik-baik dengan Korea Utara yang merupakan sekutu dan jiran China, Trump harap dapat memberi tekanan maksimum kepada China.

5. Meredakan ketegangan dengan Russia: hubungan US-Russia tidak lagi setegang zaman Obama. Hubungan US dan Pertubuhan Perjanjian Atlantik Utara (NATO) pula jadi makin renggang sebab kepentingan strategik NATO untuk mengekang kuasa Russia berkurang.

6. Menarik keluar tentera US di Syria, Iraq dan Afghanistan. Pembvnuhan Abu Bakar al-Baghdadi kepala ISIS menjadikan US tidak lagi perlu stay di Syria dan Iraq. Berdamai dengan Taliban supaya US boleh berundur dari Afghanistan.

7. Menyatukan Israel & negara2 Arab menentang Iran. Mengiktiraf pendudukan Israel ke atas Jerusalem dan Lembah Sungai Jordan. Menarik US keluar dari perjanjian nuklear Iran tahun 2015. Kenakan sekatan ke atas Iran, membvnuh Qasem Soleimani untuk paksa Iran berunding semula.

Selain No. 3 & 7, elit dasar luar (foreign policy establishment) di US anggap semua dasar Trump ni dasar palatao, bid’ah dalalah.

Elit dasar luar ini termasuk kakitangan kementerian luar (States Department), pertahanan, CIA, ahli akademik yang menjadi pakar runding kerajaan.

Selama 70 tahun yang lepas, majoriti elit ini terdiri daripada golongan “liberal internationalist” yang berpegang kepada “liberal internationalism”, iaitu set kepercayaan bahawa prinsip2 seperti perdagangan bebas, penyebaran demokrasi akan membawa kepada keamanan dunia.

Liberal internationalism muncul semasa P3rang Dunia Pertama (1914-1918), apabila Presiden Woodrow Wilson membawa US masuk ke p3rang.

Sebelum tu, US mengamalkan “isolationism”. Tak ambil tahu pasal hal dunia, hanya jaga kepentingan diri & perkembangan rantau terdekat (Amerika).

Tapi Wilson nak US kena mainkan peranan lebih besar untuk “make the world safe for democracy”.

Wilson mencadangkan sebuah Liga Bangsa (League of Nations) ditubuhkan bagi kawal tindak-tanduk negara. Tapi idea ni tak dapat sambutan di kalangan rakyat US yang masih isolationist.

US kekal jadi isolationist sehingga Presiden Franklin Roosevelt (1933-1945) membawa US masuk ke WW2 selepas US dis3rang oleh Jepun pada tahun 1941.

Kali ini, Roosevelt mencadangkan Liga Bangsa 2.0 iaitu Pertubuhan Bangsa-Bangsa Bersatu (United Nations).

Pemenang WW2 iaitu US, UK, USSR (Russia), China dan Perancis menjadi “policemen” dunia dengan mengetuai majlis keselamatan PBB/UN sebagai ahli tetap yang ada kuasa veto.

Tapi disebabkan US yang cadang dan US paling kuat, US lah policeman paling senior.

Bank Dunia, IMF, WTO (nama asal GATT) juga ditubuhkan. US yang set peraturan. WTO promote perdagangan bebas. IMF promote US Dollar. UN promote norma demokrasi & human rights yang difahami oleh US.

“Liberal international order” ini menjadikan US adikuasa atau “hegemon” dunia.

Kedua-dua Wilson & Roosevelt adalah Democrat. Jadi liberal internationalist mostly ada dalam Democrat.

Republican pula berpecah kepada isolasionist (Old Right) yang mahu kekalkan status quo, dan internationalist (New Right) yang sependapat dengan liberal internationalist.

Slowly Old Right (juga dikenali sebagai paleoconservative/paleocon) makin sedikit, New Right (juga dikenali sebagai neoconservative/neocon) makin dominan.

Neocon ni paling dominan zaman George W. Bush. Diorang pakai alasan nak “democratize” Iraq dengan menggulingkan Saddam.

Berbeza dengan liberal internationalis pakai institusi seperti UN untuk promote nilainya, neocon pakai kereta kebal dan pesawat pengebom.

Tapi matlamat tetap sama. Kedua-dua berpendapat bahawa ialah US ada “tanggungjawab moral” untuk memimpin dunia.

Datangnya Trump, konsensus internationalist ini ditunggangbalik.

Dia gelar penyokong perdagangan bebas sebagai “globalis”, mempotret diri sebagai “nasionalis” yang mendahulukan kepentingan US berbanding kepentingan syarikat multinasional yang mahu perdagangan bebas.

Trump anggap campur tangan US di Timur Tengah tak mendatangkan manfaat: “We are NOT the policemen of the world.”

Liberal internationalist campur tangan sebab “demokrasi”. Neocon campur tangan sebab minyak. Trump tak minat sebar demokrasi, dan US kini pengeluar minyak no. 1.

Bila Trump didesak oleh liberal internationalist dan neocon untuk campur tangan di Syria bagi jatuhkan Assad, Trump setakat pergi s3rang one-off 2 kali (April 2017 & 2018) untuk cukupkan syarat.

Keputusan Trump untuk keluar Syria membuat menteri pertahanan Jim Mattis letak jawatan. Berdamai dengan Taliban juga membuat penasihat keselamatan John Bolton letak jawatan. Dua-dua ni pro-war.

Trump tak ambil kira faktor ideologi dalam berdialog dengan “musuh” US. Dia pergi berpelukan dengan Putin dan Kim Jong-un yang dianggap sebagai “autocrat” oleh liberal internationalist dan neocon.

Kecuali pendirian pro-Israel tu sama dengan semua presiden sebelumnya. Sebab penyokong Republican ni kebanyakannya Evangelical Christian yang menganggap negara Israel yang didirikan pada tahun 1948 sama dengan Israel dalam ramalan Bible.

Jadi di mata elit dasar luar, Trump sedang merosakkan liberal international order, membolehkan kebangkitan semula Russia yang pernah mencabar US ketika P3rang Dingin 1945-1991.

Diorang attack Trump. Mendakwa Trump sebagai boneka Russia, kena beli oleh Putin untuk sabotaj US.

Mula2 nak impeach Trump kononnya berkomplot dengan Russia untuk menang pilpres 2016. Tapi hasil siasatan Mueller buktikan sebaliknya.

Impeachment pasal Ukraine pun tak berjaya.

Jadi diorang nekad menewaskan Trump pada 2020. Kalau tak habis status US sebagai adikuasa dunia.

Democrat mencalonkan Joe Biden yang merupakan seorang liberal internationalist untuk lawan Trump dalam pilpres 2020.

Dia ni orang lama “The Establishment”. So kalau dia menang, agenda liberal internationalism akan dihidupkan kembali serta-merta. Tak perlu ada orientasi bagai.

Salah satu sebab Bernie Sanders dipinggirkan sebab dia bukan liberal internationalist, pandangan pun ke arah isolationism macam Trump juga. Cuma dia kurang agresif sikit dan tak pro-Israel.

Biden kira yang terpaling liberal internationalist di kalangan Democrat bersama-sama Hillary Clinton. Obama di tengah-tengah antara Biden/Hillary dan Sanders.

Selaku senator, kedua-dua Biden dan Clinton mengundi menyokong P3rang Iraq tahun 2003. Malah Biden ialah pengerusi Jawatankuasa Ehwal Luar di Senate ketika itu.

Walaupun liberal internationalist cenderung kepada institusi dan “peraturan”, tapi diorang tak teragak-agak mengguna kekerasan terhadap musuh/negara yang dianggap tak demokratik.

Malah diorang anggap niat “mempertahankan dan menyebar demokrasi” menghalalkan segala tindakan.

Sebab itu walaupun Obama kritik Bush melancarkan P3rang Iraq (antara modal dia untuk bantai Hillary masa merebut jadi calon 2008), dia sendiri pun campur tangan di Libya dan jatuhkan Gaddafi atas nama “demokrasi”.

Liberal internationalist & neocon = two sides of the same coin.

Maka tak hairan sejumlah bekas ahli kabinet Bush menubuhkan “43 Alumni for Biden” (43 merujuk kepada Bush Presiden ke-43).

Bekas staf Hillary seperti Susan Rice & Samantha Power yang merupakan arkitek Ops Libya pun dijangka akan dilantik ke dalam kabinet Biden.

Jadi, Biden akan reverse dasar Trump sebelum ini dengan:

1. Kembali menyokong perdagangan bebas dan globalisasi, mengekalkan sokongan kepada WTO. Mungkin akan join TPP balik, tapi secara berhati-hati sebab TPP memang tak popular di kalangan pengundi blue-collar.

2. Kembali menyertai Paris Agreement, WHO dan UNESCO bagi menonjolkan kepimpinan US.

3. Kembali berseteru dengan Russia. Memperbaiki hubungan dengan NATO (yang dirosakkan di zaman Trump) untuk tekan Russia. Zaman Trump China China China, zaman Biden Russia Russia Russia.

4. Kurang bergaduh dengan China. Bukan tak ada (Obama yang mula bercampur tangan isu LCS) cuma slow sikit sebab Russia musuh lagi utama. Masih akan menekan China pasal human rights di Hong Kong & Xinjiang.

5. Tiada lagi bromance dengan KJU. Semenanjung Korea kembali tegang.

6. Kembali sibuk di Timur Tengah. Biden dah kata dia tak akan tarik keluar semua tentera dari Afghanistan dan Iraq tapi akan letak Special Ops (untuk pastikan usaha Bush dan Obama bertahun-tahun tak disia-siakan).

Di Syria, Biden akan teruskan “Assad must go”, lemahkan atau jatuhkan Assad yang merupakan sekutu tegar Russia dan penghalang cita-cita Israel.

Kehadiran US di Syria adalah penting bagi meneruskan dasar Obama-Biden untuk sokong Kurd.

Berbeza dengan Trump yang tarik sokongan bagi memperbaiki hubungan US-Turki. Turki pun akan dipaksa untuk buat pilihan antara NATO atau Russia. Zaman Trump boleh lah Erdogan main dua-dua sebab Trump OK dengan Russia.

7. Biden kemungkinan besar tak akan tarik balik pengiktirafan US terhadap pendudukan Israel di Jerusalem. Benda tu dari zaman Bill Clinton (1993-2001) nak buat, cuma tak ada political will (tak berani lah). Elok lah Trump tolong buat dirty job.

Naib Presiden Kamala Harris pun terkenal sebagai Zionis tegar yang kata akan memberi “unconditional” dan “unbreakable support” kepada Israel, Israel ada “right to defend” (same old same old).

Cuma Biden kata nak join balik perjanjian nuklear Iran. Israel dan Saudi tak berapa happy dengan tu. Dulu lepas Obama sign terus diorang merajuk pergi berkawan dengan Russia. Hasil daripada itu, Russia dan Saudi mula bekerjasama dalam bidang nuklear dan pertahanan.

Biden juga kata dia akan tarik sokongan US kepada Saudi dalam P3rang Yaman, walaupun Saudi memulakan p3rang pun dapat restu Obama-Biden.

Sebab kes pembvnuhan Jamal Khashoggi tahun 2018 menyebabkan public outcry di US. Biden sebagai liberal tak boleh buat tak tau macam Trump.

Jadi, US di bawah Biden = US lama.

Iaitu US yang suka preach demokrasi & hak asasi untuk menghalalkan tindakannya, termasuk kekerasan, demi capai global dominance.

Berbeza dengan Trump yang tak preach, terus-terang dengan kepentingannya, dan tak obses dengan “US leadership”.

US leadership ni bagus ke tak bagus? Bergantung.

Dalam hal perdagangan dan institusi antara negara, memang kena ada leadership. Bila US yang set rule tapi Trump tak ikut rule, semua orang rasa serabut dan tak tau nak react macam mana. Itu destabilize dunia.

Tapi leadership yang tak dicabar juga mengancam kedaulatan dan kebebasan negara. Zaman Trump kita kurang sikit dengar lecture US. Now benda tu akan kembali.

Cuma Biden berdepan dengan banyak kekangan. Senate masih dikuasai Republican. Presiden yang tak control Senate ni “lame duck”, hampir tak berfungsi.

Anti-globalisme yang dihidupkan oleh Trump walaupun dikalahkan, tapi belum mati.

Maybe the end of US hegemony is inevitable?

*Penulisan akademik pasal liberal internationalism banyak. Yang pro macam John Ikenberry, yang anti macam John Mearsheimer. Tulisan akademik yang puji dasar luar Trump pun ada, baca Randall Schweller (dia ni prominent scholar, jangan panggil orang profesor kangkung pulak)


Titanic Dan Legasi Aisberg

Semua sedia maklum sebelum tengah malam 14 April 1912, kapal persiaran paling besar dan paling mewah pada zamannya iaitu RMS Titanic berlanggar dengan aisberg. Dan tiga jam selepas itu, kapal tersebut karam dan mengorbankan lebih 1,500 penumpang dan kru. Tragedi tersebut mendorong negara-negara maritim bergabung tenaga untuk memantau pergerakan aisberg, sekaligus mengelakkan tragedi sama berulang pada kapal-kapal lain. Namun mengapa kapal-kapal masih lagi bertembung dengan aisberg?

Semua sedia maklum dengan hanya bergantung kepada penglihatan visual dan laporan radio untuk membantu kapal mengharungi Laluan Aisberg, Titanic berhadapan tugas sukar untuk mengesan musuh ketatnya. Dan harga yang dibayar amat mahal dan tidak lagi boleh dipandang sebelah mata oleh pemimpin dunia. Selepas tragedi itu, pemimpin-pemimpin dunia mengadakan Konvensyen Keselamatan Nyawa Di Laut untuk menangani masalah aisberg. Hasilnya, ini membawa kepada kewujudan Peronda Ais Antarabangsa (IIP) untuk memantau laluan aisberg berhampiran Newfoundland.

Sejak hari itu, IIP memantau kawasan berkenaan menggunakan peronda udara dan radar untuk menentukan sejauh mana aisberg dianggap mendatangkan ancaman kepada kapal. Dari situ, ia akan dilaporkan dalam satu buletin harian untuk pengetahuan semua kapal yang lalu di kawasan berkenaan. Di hemisfera selatan pula, kapten-kapten bergantung kepada program seperti program pemantau polar Agensi Angkasa Lepas Eropah untuk mengesan pergerakan aisberg melalui pengimejan satelit secara langsung. Dengan adanya laporan harian daripada pasukan pemantau, imej satelit secara langsung dan radar untuk mengesan aisberg, risiko bertembung dengan aisberg seharusnya dapat diminimumkan tetapi ia tetap berlaku juga.

Pada 23 November 2007, sebuah kapal Kanada bernama MS Explorer bertembung dengan dua aisberg. 154 penumpang terpaksa meninggalkan kapal dan berada dalam bot-bot penyelamat selama beberapa jam sebelum diselamatkan dua kapal yang mendengar panggilan meminta tolong kapal tersebut. Kesemua penumpang terselamat hasil kecekapan kapten dan anak kapal yang menguruskan pemindahan sebaik mengetahui mereka berlanggar dengan aisberg. Dan akhbar New York Times menggelar insiden tersebut Titanic versi moden. Dua bulan sebelumnya sebuah lagi kapal persiaran Antartika bernama MS Fram kehilangan kuasa enjin dan berlanggar dengan sebuah glasier. Impak perlanggaran merosakkan sebuah bot penyelamat tetapi 300 penumpang dan krew terselamat tanpa sebarang kecederaan. Pada tahun 2011, sebuah aisberg mengoyakkan lubang pada sebuah kapal nelayan Rusia sekitar Antartika. Untuk mengelakkan kapal tenggelam, 32 anak kapal membuang kargo berlebihan sementara menunggu dua minggu untuk diselamatkan.

Tiada angka tepat yang menunjukkan bilangan insiden yang berlaku tetapi yang pasti ia berlaku setiap tahun. Di hemisfera utara saja, terdapat 57 insiden dari tahun 1980 hingga 2005 dengan kadar 2.3 insiden dalam setahun. Dan walaupun dianggap tidak mendatangkan bahaya di hemisfera selatan, perlanggaran dengan aisberg sentiasa berlaku di kawasan tersebut. Menurut Brian Hill dari Institut Teknologi Lautan, kemalangan sebegini berlaku di laluan perkapalan Atlantik Utara yang jarang berlaku di situ. Sebaliknya, ia kerap berlaku di kawasan terpencil. Ini ditambah pula dengan bilangan kapal persiaran yang semakin bertambah ke Antartika. Bilangan penumpang yang menuju ke sana pada tahun 1969 hanyalah beberapa ratus orang tetapi sudah meningkat kepada 31,265 pelawat pada musim 2012-2013 menurut Steve Wellmeier, Pengarah Eksekutif Persatuan Antarabangsa Operator Pelancongan Antartika.

Walaupun kebanyakan kapal persiaran tidak menghampiri kawasan yang dianggap bermasalah, kapten-kapten kapal masih bersikap waspada. Bagaimanapun dengan pengecilan ais Laut Artik membuka ruang kepada pengembangan pelancongan komersial. Laluan perkapalan Artik semakin bertambah dan boleh dibuka lama menurut Andrew Fleming dari Kajian Antartika British. Kapten boleh mengurangkan laluan perjalanan dengan mengambil laluan Laut Utara berbanding mengambil laluan Terusan Suez di sebelah selatan. Bagaimanapun menurut Fleming, itu tidak bermakna risiko melalui kawasan tersebut sudah tiada lebih-lebih lagi dengan lebih banyak kapal melalui laluan tersebut. Dan menurut Hill, kapten dan syarikat perkapalan terpaksa menimbang mengambil jalan singkat Artik tetapi perlu bersedia berhadapan risiko melanggar aisberg.

Selain itu, kebanyakan kapal juga mula tertumpu di kawasan Artik dan Greenland yang penuh dengan aisberg untuk mencari sumber asli seperti minyak, gas dan mineral. Jika bilangan aisberg tidak bertambah sekalipun, dengan pertambahan bilangan kapal yang melalui kawasan tersebut, pasti risiko bertembung dengan aisberg tidak dapat dielakkan. Dan dengan lebih banyak kapal tertumpu ke Greenland, perlanggaran juga dilihat semakin berisiko. Ini kerana menurut Peter Wadham, ketua Kumpulan Fizik Lautan Polar dari Universiti Cambridge, glasier negara tersebut merupakan kilang aisberg Artik dan ia semakin banyak menghsilkan aisberg dan ada yang lebih kecil tapi masih berbahaya pada kapal. Ini kerana ais kecil sebegini boleh terlepas dari imbasan radar dan masih berpotensi melubangkan kapal. Ianya merupakan satu situasi mencabar untuk mengenalpasti saiz sebenar aisberg dan ini menambah lagi kesukaran memantau aisberg di kawasan-kawasan berkenaan.

Bagi juruterbang dan jurupandu, Kapten David Snider menganggap perbezaan sebegini amat penting. Bagaimanapun, Snider melihat aisberg masih perlu dielak sepanjang masa sekiranya menggunakan laluan perkapalan berkenaan. Antara keutamaan IIP ialah membantu kapal mengelak aisberg sejak penubuhannya pada tahun 1913. Dahulu, mereka perlu bergantung kepada laporan kapal-kapal pemerhati. Tetapi dengan perkembangan teknologi hari ini, IIP dapat memantau pergerakan aisberg dengan radar, pesawat-pesawat peninjau dan laporan kapal-kapal yang melalui laluan tersebut. Bagaimanapun walau sehebat mana teknologi yang digunakan, kesilapan manusia kadang-kadang boleh mengatasi ketepatan semua peralatan yang digunakan.

Malah sebelum tragedi Titanic berlaku, komuniti marin turut menyedari batas teknologi yang dimiliki mereka ketika itu. Menurut Hill, kebanyakan laporan editorial dan akhbar perkapalan mengkritik keras sikap sesetengah syarikat perkapalan menyeberangi Lautan Atlantik pada musim sejuk dengan laju tanpa mengambil kira keadaan kabus atau ais. Sikap sebegini sebenarnya mewujudkan situasi kemalangan yang boleh berlaku pada bila-bila masa. Dan apa yang berlaku kepada Titanic sehingga mengorbankan lebih 1,500 penumpang dan krew itu walaupun merupakan satu tragedi tetapi ia juga bukan satu kejutan. Terima kasih kepada teknologi radar, pendidikan marin dan sistem pemantauan ais yang lebih baik, kejadian sebegini dianggap boleh dielakkan tetapi jika ia berlaku, ianya merupakan sesuatu yang menyedihkan.

SUMBER

Everitt, Lauren. (2012). BBC. Titanic threat: Why do ships still hit icebergs? http://www.bbc.com/news/magazine-17257653


Sumbangan Besar Raja-Raja Melayu Terhadap Dunia Melayu

Melayu yang menggelar Raja-Raja Melayu dan kaum kerabat mereka sebagai tali barut penjajah sebenarnya orang yang buta sejarah. Sebab dalam lipatan sejarah, mereka bukan saja bersusah-payah memastikan negeri mereka tidak tergadai kedaulatannya malah ada di antara mereka memberi sumbangan besar kepada dunia pengetahuan dan naratif pembentukan negara yang kita kenali hari ini.

Bagi orang Johor, pasti orang Johor tahu usaha yang dilaksanakan Temenggung Ibrahim, Sultan Abu Bakar dan Sultan Ibrahim. Mereka tahu satu-satunya cara bagi sesebuah negeri Melayu kekal merdeka ialah memajukan negeri dan mempunyai hubungan rapat dengan British di London. Itu sebab semasa era Sultan Abu Bakar, pelbagai kemajuan dan pemodenan dilakukan termasuk pembentukan Undang-Undang Tubuh Negeri Johor yang menjadi asas kepada Undang-Undang Tubuh di negeri-negeri Melayu lain.

Semasa era baginda, British langsung tiada peluang nak masuk campur sebab pertama, hubungan rapat baginda dengan Ratu Victoria dan kedua, kewujudan Lembaga Penasihat Johor. Melalui lembaga penasihat berkenaan, Sultan Johor tak perlu berurusan dengan British melalui Gabenor Negeri-Negeri Selat tetapi berurusan terus dengan Pejabat Tanah

Jajahan di London. British hanya dapat masuk campur selepas Sultan Ibrahim menaiki takhta, itu pun dengan kuasa yang terhad kerana ketegasan baginda yang mahukan semua hal berkenaan hak istimewa orang Melayu dan agama Islam terus terpelihara. Atas sebab itu untuk tahun-tahun berikutnya, apa saja perkara yang dibangkitkan Sultan Ibrahim pasti akan diteliti oleh mereka kerana bimbang dengan pengaruh baginda yang masih kuat di Johor.

Ada Raja-Raja Melayu terlibat secara langsung dalam penentangan ke atas penjajah. Ingat Raja Haji? Raja Haji mengetuai penentangan besar-besaran ke atas Belanda selepas Amsterdam nak menguasai Riau yang dianggap mengancam kepentingan Belanda di Melaka ketika itu.

Anda kena ingat, ketika itu Riau sudah menempa nama sebagai sebuah pelabuhan antarabangsa yang menjadi tumpuan para pedagang termasuk dari Eropah. Walaupun baginda syahid dalam pertempuran di Teluk Ketapang, kematian Raja Haji memarakkan lagi api penentangan orang Melayu terhadap penjajah. Murka selepas mendengar berita kemangkatan bapa saudaranya, Sultan Selangor iaitu Sultan Ibrahim meneruskan penentangan ke atas Belanda sehinggalah penamatan sengketa melalui dua perjanjian yang dimeterai pada tahun 1786 dan tahun 1790.

Ada juga Raja-Raja Melayu memberi sumbangan besar kepada khazanah ilmu. Contoh paling mudah, Raja Ali Haji. Baginda merupakan seorang pujangga dan sejarawan Melayu pertama. Antara buku yang pernah dihasilkan baginda ialah Tuhfat al-Nafis dan Syair Abdul Muluk. Ini saja sudah cukup menceritakan sumbangan besar baginda kepada bidang bahasa dan undang-undang. Begitu juga dengan kisah Raja Ahmad Thabib, seorang tabib ulung dalam dunia Melayu yang pernah saya nukilkan dalam satu artikel khas berkenaan baginda tidak lama dahulu. Diagnosis dan pengetahuan baginda dalam bidang perubatan amat mengagumkan sehingga khidmat baginda sentiasa diperlukan bukan saja oleh rakyat tetapi Kesultanan Riau-Lingga.

Sebagai tambahan, sesetengah Raja-Raja Melayu terdahulu bukan saja arif dari segi siasah tetapi juga bergelar ulama besar sehingga menjadi ikutan rakyat ketika itu. Salah seorang daripada mereka ialah Sunan Gunung Jati atau nama sebenar baginda, Syarif Hidayatullah. Selain dikenali sebagai salah seorang daripada Wali Songo, baginda juga merupakan pengasas Kesultanan Banten. Dan berdasarkan cerita orang tempatan, baginda juga sebenarnya salah seorang daripada komander tentera Demak yang berjaya menewaskan Portugal dan menghalau mereka keluar dari Sunda Kelapa. Sunda Kelapa kemudiannya dinamakan semula Jayakarta yang bermaksud kota yang berjaya. Jayakarta inilah yang kita kenali sebagai Jakarta, ibu negara Indonesia hari ini.

Kalau ikutkan, memang ada Raja Melayu yang dikatakan dengan bersubahat dengan penjajah seperti kes Sultan Abdullah dari Perak yang membawa kepada Perjanjian Pangkor 1874. Tetapi ramai lupa British turut menjadikan baginda dan beberapa pembesar lain sebagai kambing hitam dalam kes pembunuhan J.W.W Birch sehingga menyebabkan mereka dibuang negeri ke Pulau Seychelles. Mereka dibuang negeri bukan kerana bersubahat dengan pembunuh-pembunuh Birch seperti Seputum, Dato Maharajalela dan Dato Sagor tetapi dianggap penghalang kepada agenda British untuk menguasai negeri Melayu.

Perang Perak hanyalah alasan bagi British menyingkirkan semua duri dalam daging yang berpotensi menjejaskan lagi agenda mereka. Buktinya, surat baginda kepada kerajaan British sebagai sebahagian daripada rayuan untuk pulang dari buangan di Seychelles. Dalam surat baginda, Sultan Abdullah menjelaskan secara panjang lebar mengapa baginda seharusnya dibenarkan pulang ke Perak dan sama sekali tidak mengetahui peranan yang dimainkan sesetengah pemebesar Perak yang membawa kepada pembunuhan Birch.

Malah semasa era penjajahan, mereka ini juga menjadi suara yang menyeru ke arah reformasi dan perjuangan orang Melayu. Raja Chulan misalnya, merupakan anak Melayu pertama dilantik dalam Perkhidmatan Awam Malaya (MCS) dan digelar antara anak Melayu yang paling banyak memperjuangkan kepentingan Melayu menurut bekas Gabenor Negeri-Negeri Selat, Sir Cecil Clementi Smith.

Ini kerana baginda banyak memperjuangkan isu pengambilan lebih ramai pegawai Melayu dalam perkhidmatan awam dan biasiswa untuk menarik orang Melayu mempelajari bidang-bidang kritikal seperti pergigian dan perubatan. Malah, Raja Chulan juga menyatakan kemarahannya terhadap pentadbiran British yang mengenakan duti import ke atas petrol dan minyak tanah kerana ia dianggap membebankan rakyat.

Atas jasa baginda, Raja George V mengurniakan pingat Knight of the British Empire (KBE) yang membawa gelaran Sir pada tahun 1930. Melalui pengurniaan pingat ini, Raja Chulan mencatat sejarah sebagai anggota kerabat diraja Melayu pertama yang bukan dari senarai pewarisan takhta yang mendapat gelaran itu.

Dan siapa takkan lupa peranan yang dimainkan Bapa Kemerdekaan dan Bapa Malaysia, Tunku Abdul Rahman Putra Al-Haj. Baginda bersama para pemimpin politik ketika itu berusaha memperjuangkan kemerdekaan negara secara aman dan melalui jalan perundingan. Ketegasan baginda dalam menyatakan pendirian terhadap kerajaan British di London bukan saja semasa peringkat rundingan kemerdekaan, malah sejak dari era bantahan terhadap Malayan Union lagi. Tunku Abdul Rahman merupakan antara speaker yang berucap pada setiap perhimpunan bantahan Malayan Union di Kedah.

Dan selepas mengetuai parti Pertubuhan Kebangsaan Melayu Bersatu (UMNO) dan Perikatan membentuk kerajaan selepas menang pilihan raya pada tahun 1955, agenda kemerdekaan tidak pernah lekang dari bibirnya. Berkat kegigihan dan kesungguhan baginda bersama pemimpin-pemimpin negara yang lain, agenda kemerdekaan berjaya direalisasikan menerusi laungan Merdeka pada tarikh keramat 31 Ogos 1957 di Stadium Merdeka.

Sebagai penutup, terlalu banyak bukti yang menunjukkan Raja-Raja Melayu memberi sumbangan besar kepada tamadun Melayu dari dahulu sampai sekarang. Dan dakwaan yang mengatakan Raja-Raja Melayu tali barut penjajah bukan saja satu dakwaan bersifat menghasut tetapi juga satu kenyataan yang menunjukkan kedangkalan si pendakwa berkenaan sejarah.


Hanfu: Pakaian Tradisi Cina Yang Hilang

Sempena Tahun Baru Cina, ramai akan mengenakan Cheongsam (bagi perempuan) dan Samfu (bagi lelaki) sebagai tanda meraikan tradisi, atas tanggapan umum bahawa Cheongsam dan Samfu adalah pakaian tradisi Cina. Malah di sesetengah pertunjukan budaya di Malaysia, model lelaki yang memakai Samfu akan memakai tocang sekali di kepala.

Sebenarnya Cheongsam dan Samfu adalah pakaian klasik, bukan pakaian tradisi. Asal usulnya ialah fesyen orang Shanghai, China pada 1920-an. Selepas Komunis menguasai China pada tahun 1949, ramai orang Shanghai telah berhijrah ke Hong Kong, Taiwan dan negara-negara Barat, maka fesyen Cheongsam turut disebarkan ke seluruh dunia.

Cheongsam (長衫, istilah Kantonis yang bermaksud “baju panjang”) atau Qipao (旗袍, istilah Mandarin yang bermaksud “jubah Qi/Panji”) dan Samfu (衫褲, istilah Kantonis yang bermaksud “busana”) atau Magua (馬褂) diubah suai dari busana orang Manchu atau orang Qi (旗人, “Bannermen”) yang memerintah China dari 1644 hingga 1911. Orang Manchu bukan etnik Cina, tetapi berasal dari kawasan Manchuria di timur laut China. Selepas menakluki China pada 1644, orang Manchu cuba mengasimilasi orang Cina dengan mengharamkan pakaian tradisi Cina yang asli iaitu Hanfu (漢服, “pakaian Han”) dan memaksa kaum lelaki mencukur rambut depan dan mengikat rambut belakang dalam bentuk tocang, mirip gaya rambut orang Manchu. Keengganan untuk bertocang boleh mendatangkan hukuman bunuh, dan ramai orang Cina terkorban kerana terikat dengan adat Konfusianisme yang mengharamkan mencukur rambut.

Walaupun Hanfu ini beragam mengikut perkembangan dinasti, ia mempunyai kesinambungan reka bentuk iaitu kelepak yang longgar dan terbuka, lengan yang panjang dan longgar. berbeza dengan pakaian orang Manchu yang berkolar tertutup, dan berlengan sempit dan ketat. Reka bentuk busana tradisi Korea (Hanbok) dan Jepun (Kimono) adalah berdasarkan Hanfu.

Kalau diperhatikan, ragam Hanfu pada Dinasti Ming (1368-1644) adalah mirip dengan Baju Panjang yang dipakai oleh Nyonya di Melaka. Ini kerana Baba dan Nyonya adalah berasal dari keturunan imigran Dinasti Ming. Kaum Baba juga tidak bertocang seperti imigran Cina semasa abad ke-19.

Selepas Dinasti Qing digulingkan oleh revolusioner Cina Han yang dipimpin Sun Yat-Sen pada 1911, orang Cina terus memotong tocang sebagai tanda pembebasan dari pemerintahan Manchu. Namun gaya rambut dan busana tradisi Han yang asal tidak dikembalikan. Sun Yat-Sen ialah seorang yang berfikiran moden dan berpaksikan Barat, dan tren intelektual ketika itu juga berpaksikan modenisme. Maka, tradisi pakaian Cina Han yang pernah berlangsung selama 2000 tahun tenggelam begitu sahaja.

Busana tradisi bukan setakat fesyen, tetapi ia mengandungi falsafah atau pandangan dunia (“worldview”) sesebuah masyarakat. Hanfu melambangkan falsafah Konfusianisme yang mengandungi nilai-nilai kesantunan dan keadaban yang tidak dapat dibawa oleh fesyen moden.

Hari ini masih ada yang memakai Hanfu untuk menunjukkan apresiasi sejarah, namun mereka akan dipandang serong dan sinikal, sama seperti sikap segelintir orang kita yang mempertikaikan niat Faiz Subri untuk mengenakan busana tradisi Melayu. Nasib Hanfu telah membuktikan bahawa kalau sesebuah bangsa tidak menghargai dan membiasakan memakai busana tradisi, ia akan pupus begitu sahaja. Jangan membiarkan busana tradisi kita menghilang ditelan oleh arus pemodenan.

Nota: orang Cina juga dikenali sebagai orang Han. Di China, istilah “Cina Han” (Han Chinese) digunakan untuk membezakan warganegara China etnik Cina dan etnik bukan Cina (seperti Manchu, Mongol, Uyghur, Tibet).

Rujukan:
Bian Xiangyang, Origin of Qipao Fashion in Early Republic Period (2003)
Zhou Xibao, The History of Ancient Chinese Clothing and Ornaments (1956)


Takkan Beruk Tiada Akal Sedangkan Mereka Pandai Guna Alat?

Manusia dan haiwan boleh dibezakan melalui akal. Walaupun kadangkala manusia buat benda lagi terkutuk, akal mendorong penghujahan jelas tentang nilai intelektual. Kebodohan manusia bersifat individu, yang boleh menjadi berjemaah jika semua naik bangang. Haiwan pula tidak layak digelar bodoh, kerana aras kecekapan mereka adalah berdasarkan fitrah. Misalnya beruk mampu panjat pokok, jauh lebih baik berbanding manusia. Bukan takat memanjat saja mereka serba boleh. Sisi sains mendedahkan mereka tidak perlu akal untuk pandai menggunakan peralatan untuk tujuan hidup.

Ambil contoh cimpanzi misalnya. Sekumpulan pengkaji memerhati keluarga cimpanzi yang asyik menghisap ranting kayu. Pada mulanya, mereka tidak menyangka apa-apa. Tetapi mereka mula tertarik kerana cimpanzi-cimpanzi ini mesti celupkan ranting dalam air dulu. Rupa-rupanya ranting tersebut berfungsi macam straw untuk dihisap kemudian waktu ketika dahaga tanpa perlu menghampiri air (Gill, 2017).

Cimpanzi juga pandai guna ranting untuk mengeluarkan madu daripada sarang lebah – sesuatu yang dipelajari secara fitrah, kerana semua dalam kalangan spesis cimpanzi terbukti mampu (Bessa, et al., 2021). Ini beza antara akal dan fitrah. Manusia misalnya tidak pandai menggerudi dinding tanpa belajar asas.

Dinding bata bersimen perlu guna mata batu. Orang baru mula boleh silap guna mata logam. Cimpanzi pula sudah tahu untuk guna ranting… takkan sesekali mereka guna kulit durian. Malah kalangan cimpanzi betina didapati lebih aktif menggunakan alat, berbanding jantan (Gruber, et al., 2010).

Selain cimpanzi, orangutan juga terbukti menggunakan alat. Malah orangutan adalah haiwan paling cerdik dalam kalangan primat. Mereka mengambil ranting dan daun untuk mencipta alat menggaru, mengelap, menyerap, mengipas dan meηukμl. Dahan sebesar 30 sentimeter panjang akan dipαtαhkan. Habis buang semua ranting, baru mereka akan cυcυk masuk dalam lubang pokok untuk mengeluarkan anai-anai.

Ada gambar pernah tular menunjukkan seekor orangutan cuba cυcυk ikan guna dahan. Gambar ini didapati benar, berlaku di Pulau Kaja selepas seekor orangutan jantan melihat cara manusia tangkap ikan. Usahanya gagal tetapi kemampuan untuk berfikir secara asas membolehkan orangutan tersebut cari ikan lagi mudah… dan ia mencυcυk ikan-ikan yang sudah terperangkap dalam pukat dipasang. Asal berjaya saja, ia sudah tahu tujuan pukat. Nampak saja pukat, ia tahu pasti ada ikan.

Pemerhatian ini mendedahkan bahawa orangutan mampu berfikir, barangkali cimpanzi pun boleh cuma belum terbukti secara tuntas. Orangutan mampu belajar sesuatu mengikut konsep “monkey see, monkey do”. Ia perlu tengok dulu. Dan saintis pernah cuba menguji jauh mana ia boleh belajar. Pertama sekali, orangutan meluangkan masa sepenuhnya di atas pokok… jarang sekali kakinya menyentuh tanah apatah lagi batu.

Jadi orangutan patutnya tidak pandai guna tυkυl batu. Apabila saintis Jerman tunjuk cara menυkυl guna batu, orangutan yang diuji mampu buat. Malah ada yang mampu memotoηg guna batu. Tetapi kemahiran mereka terikat pada batu-batu yang digunakan saja. Mereka tidak pandai guna batu lain, seolah-olah macam mereka nampak “batu ni untuk tυkυl, batu tu untuk potoηg, batu lain pula batu” (Marshall, 2022).

Penemuan ini membuktikan batasan kemampuan orangutan, yang tidak dianugerahkan akal untuk memproses suatu ilmu secara kritis. Orangutan boleh dilatih, tetapi takkan mampu diharap. Padahal boleh saja orangutan cari jalan pasangkan batu pada ranting untuk senangkan kerja hariannya. Pada dasarnya, kemahiran kalangan beruk ini menunjukkan suatu kiasan.

Manusia boleh panjat pokok dan hidup macam mereka secara minimum. Dan mereka juga boleh belajar dan hidup macam manusia secara minimum. Paras minimum ini sajalah dikongsi antara keluarga sapiens dan keluarga primat.

Kami mempunyai banyak buku – fiksyen dan bukan fiksyen – yang tersedia untuk dinikmati kalian. Buku-buku kami boleh dibeli di https://shopee.com.my/thepatriotsasia

RUJUKAN:

Bessa, J., et al. (2021, Mac 26). First evidence of Chimpanzee Extractive Tool Use in Cantanhez, Guinea-Bissau: Cross-Community Variation in Honey Dipping. Front Ecol. Evol.

Gill, V. (2017, Januari 10). Primate tool-use: Chimpanzees make drinking sticks. BBC.

Gruber, T., et al. (2010). A comparison of bonobo and chimpanzee tool use: evidence for a female bias in the Pan lineage. Animal Behavior. 80 (6): 1023-1033.

Marshall, M. (2022, Februari 16). Orangutans can learn how to use stone tools as (ditapiskan) and (ditapiskan). NewScientist.